SKRIFTLIG FORESPØRGSEL P-0372/03

af Véronique Mathieu (EDD) til Kommissionen

(7. februar 2003)

Om: Finansiering af programmet Natura 2000

Der er for nylig indledt en gradvis gennemførelse af bestemmelserne i programmet Natura 2000, særlig hvad angår zoneinddeling. Dette program til bevarelse og beskyttelse af miljøet vil uden tvivl få følger for erhvervsvirksomheden i de forskellige berørte zoner. Imidlertid er der et spørgsmål, som tilsyneladende endnu ikke er blevet klart besvaret, nemlig spørgsmålet om finansieringen af Natura 2000. Den anden søjle i den fælles landbrugspolitik er ofte blevet nævnt. Hvorledes er den faktiske situation?

Blandt følgeudgifterne har visse ngo'er nævnt leje og/eller køb af landområder, som er beliggende i Natura 2000-zonerne. Dette giver anledning til flere spørgsmål som f.eks.: hvilke argumenter vil blive fremført som begrundelse for disse køb? Hvem kan optræde som køber af disse jordområder? Og først og fremmest: hvilken fremtid får landbrugsproduktionen i disse zoner?

Svar afgivet på Kommissionens vegne af Margot Wallström

(5. marts 2003)

Situationen med hensyn til finansiering af Natura 2000

Natura 2000 er det europæiske økologiske net, der blev oprettet ved habitatdirektivet af 1992(1). Dets vigtigste formål er at beskytte vilde dyr og planter samt naturtyper af europæisk betydning. Artikel 8 i habitatdirektivet udformedes i erkendelse af den finansielle belastning, Natura 2000-nettet kan komme til at indebære for medlemsstaterne, navnlig dem, på hvis område der er tale om en særlig høj koncentration af arter og naturtyper. Der åbnes derfor mulighed for samfinansiering fra Fællesskabets side af foranstaltninger til gennemførelse og forvaltning af Natura 2000.

For at kunne tackle spørgsmål om samfinansiering på en sammenhængende og effektiv måde nedsatte Kommissionen i december 2001 en uafhængig arbejdsgruppe vedrørende artikel 8. Arbejdsgruppen indkaldte eksperter og repræsentanter fra en række medlemsstater, interessegrupper og ikke-statslige organisationer. Den 6. december 2002 blev den endelige rapport fra arbejdsgruppen forelagt Kommissionen.

Arbejdsgruppen enedes om, at man nærmere burde undersøge tre løsningsmodeller for at sikre den fremtidige samfinansiering af Natura 2000. Det drejer sig om følgende:

- Model 1 anvendelse af allerede eksisterende fællesskabsinstrumenter, navnlig forordningen om udvikling af landdistrikter under den fælles landbrugspolitik, struktur- og samhørighedsfondene samt LIFE-Natur-instrumentet, idet man skulle ændre disse for at muliggøre en mere effektiv indsats i forhold til Natura 2000-behovene

- Model 2 udvidelse og ændring af LIFE-Natur-instrumentet, så dette gøres til den vigtigste finansieringskilde for Natura 2000

- Model 3 oprettelse af et nyt finansieringsinstrument bestemt for Natura 2000.

Rapporten vil blive brugt ved udarbejdelsen i 2003 af en meddelelse til Rådet og Europa-Parlamentet om finansiering af Natura 2000-nettet, hvori der vil blive skitseret en sammenhængende ramme for samfinansiering af Natura 2000.

Omkostninger i forbindelse med Natura 2000-lokaliteter

Der kan blive tale om en bred vifte af mulige foranstaltninger og aktiviteter, som vil være nødvendige for udpegning og forvaltning af Natura 2000-lokaliteter, og i forbindelse med hvilke en finansiering kan være påkrævet. Aktiviteterne kan vedrøre fasen forud for udpegningen, eller de kan blive aktuelle efter udpegningen af lokaliteten. Der kan være tale om engangs-investeringer, som f.eks. opkøb af jord eller genetablering af beskadigede naturtyper eller karakteristiske træk, eller det kan være foranstaltninger, der strækker sig over længere tidsrum, som f.eks. regelmæssig aktiv forvaltning af vegetation og andre karakteristiske træk eller overvågning af lokaliteter eller arter.

I arbejdsgruppens rapport findes der en oversigt over aktiviteter i forbindelse med udpegning og forvaltning af Natura 2000-lokaliteter, som arbejdsgruppen mener generelt bør være berettiget til fællesskabsfinansiering. Opkøb af arealer står opført blandt disse aktiviteter.

Der er endnu ikke truffet nogen beslutning i denne sag. Den vil blive behandlet i forbindelse med en gennemførelsesramme for samfinansieringen i forlængelse af den bebudede meddelelse om finansiering af Natura 2000.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.